集选句寄王之衡楚中二章 其一
渺渺陵上道，悢悢不得辞。悠悠君行迈，茫茫终何之？佳人守茕独，燕婉及良时。顾念蓬室士，蓄意忍相思。昔为鸳与鸯，恩爱两不疑。今为参与辰，出宿无归期。自我别旬朔，闺草含碧滋。送君如昨日，泣子子不知。繁华映绿渚，流嘤复满枝。柔条旦夕劲，采此欲贻谁？
主题：怀人
情感：哀伤、思念、孤独